CELEX: 32010R0607
Language: bg
Date: 2010-07-09 00:00:00
Title: Регламент (ЕС) № 607/2010 на Комисията от 9 юли 2010 година за изменение на Регламент (ЕО) № 1542/2007 относно процедури за разтоварване и претегляне на херинга, скумрия и сафрид

10.7.2010   
            
            
               BG
            
            
               Официален вестник на Европейския съюз
            
            
               L 175/27
            
         РЕГЛАМЕНТ (ЕС) № 607/2010 НА КОМИСИЯТА
   от 9 юли 2010 година
   за изменение на Регламент (ЕО) № 1542/2007 относно процедури за разтоварване и претегляне на херинга, скумрия и сафрид
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството (1), и по-специално член 5, буква б) от него,
   като има предвид, че:
   
               (1)
            
            
               Бяха разработени процедури за разтоварване на суша и претегляне в тясно сътрудничество между Общността и Норвегия и Фарьорските острови. Те са установени в Регламент (ЕО) № 1542/2007 на Комисията (2). Приложното поле на тези правила бе ограничено до запасите, във връзка с които се осъществява сътрудничество с Норвегия и Фарьорските острови. Въпреки това зоните, отговарящи на южната съставна част на запаса от скумрия и сафрид, както и други зони, които подлежат на ограничения на улова, не бяха обхванати от тях. Целесъобразно е да се разшири приложното поле на тези правила до всички зони, в които са установени ограничения на улова и в които консервационният статус на запасите и нуждата да се гарантира ефективен контрол го изискват.
            
         
               (2)
            
            
               Съгласно член 9, параграф 3 от Регламент (ЕО) № 1542/2007 страната, извършваща претегляне на рибата, следва да води дневник за претегляне, но там няма указание относно сроковете за изпълнение на това задължение. С цел да се избегне всяка неяснота при тълкуването на тази разпоредба, следва да се уточни ясен краен срок за попълване на дневника.
            
         
               (3)
            
            
               Съгласно член 9, параграф 3, буква б) от Регламент (ЕО) № 1542/2007 всеки товар на танкер, който е бил използван да превози риба от пристанището до фабриката за преработване, се претегля и записва отделно. С цел да се избегне обаче ненужно забавяне на разтоварването, следва да е възможно да се запише само общото тегло на товари от един и същи кораб, при условие че те се претеглят последователно и без прекъсване.
            
         
               (4)
            
            
               Необходимо е следователно Регламент (ЕО) № 1542/2007 да бъде съответно изменен.
            
         
               (5)
            
            
               Член 60 от Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството (3) установява общите правила за претегляне на рибни продукти и оправомощава Комисията да приеме подробни правила за тяхното прилагане. Като се има предвид, че този член ще се прилага едва от 1 януари 2011 г. и с оглед на спешното изменение на Регламент (ЕО) № 1542/2007 за прилагане през риболовния сезон на 2010 г., е уместно член 5, буква б) от Регламент (ЕИО) № 2847/93 да се използва като правно основание за това изменение.
            
         
               (6)
            
            
               Комитетът по рибарство и аквакултури не предостави становище в рамките на срока, определен от неговия председател,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 1542/2007 се изменя, както следва:
   
               1.
            
            
               Член 1 се заменя със следния текст:
               „Член 1
               Приложно поле
               Настоящият регламент се прилага при разтоварвания на суша в Европейския съюз (ЕС) от риболовни кораби на ЕС или на трети държави, или в трети държави от риболовни кораби на ЕС, за количества при разтоварване, превишаващи 10 тона херинга (Clupea harengus), скумрия (Scomber scombrus) и сафрид (Trachurus spp.) или комбинация от тях, уловени във:
               
                           а)
                        
                        
                           за херинга в зони I, II, IIIa, IV, Vb, VI и VII на ICES (4);
                        
                     
                           б)
                        
                        
                           за скумрия в зони на ICES: IIa, IIIa, IV, Vb, VI, VII, VIII, IX, X, XII, XIV и води на ЕС от CECAF (5);
                        
                     
                           в)
                        
                        
                           за сафрид: зони IIa, IV, Vb, VI, VII, VIII, IX, X, XII, XIV на ICES и води на ЕС от CECAF.
                        
                     
         
               2.
            
            
               В член 9 параграф 3 се заменя със следния текст:
               „3.   Страната, извършваща претеглянето, води за всяка система за теглене прошнурован и прономерован дневник („дневник за претегляне“). Той се попълва веднага след завършване на претеглянето на всяко разтоварване на суша и най-късно до 23,59 часа местно време в деня на завършване на претеглянето. В дневника за претегляне се указват:
               
                           а)
                        
                        
                           името и регистрационният номер на кораба, от който е разтоварена рибата;
                        
                     
                           б)
                        
                        
                           идентификационният номер на танкерите в случаите, в които рибата е била транспортирана от пристанището на разтоварване преди претегляне съгласно член 7. Всеки танкер се претегля и записва отделно. Въпреки това общото тегло на всички товари на танкери от един и същи кораб може да бъде записано като цяло, при условие че те се претеглят последователно и без прекъсване;
                        
                     
                           в)
                        
                        
                           видовете риба;
                        
                     
                           г)
                        
                        
                           теглото при всяко разтоварване;
                        
                     
                           д)
                        
                        
                           датата и часът на началото и края на претеглянето.“
                        
                     
         Член 2
   Настоящият регламент влиза в сила в деня след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 9 юли 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 261, 20.10.1993 г., стр. 1.
   
      (2)  ОВ L 337, 21.12.2007 г., стр. 56.
   
      (3)  ОВ L 343, 22.12.2009 г., стр. 1.
   
      (4)  Зони на ICES (Международен съвет за изследване на морето), определени в Регламент (ЕО) № 218/2009 на Европейския парламент и на Съвета от 11 март 2009 г. относно предоставянето на статистика за номиналния улов на държавите-членки, които извършват риболов в североизточната част на Атлантическия океан (ОВ L 87, 31.3.2009 г., стр. 70).
   
      (5)  CECAF (централната източна част на Атлантическия океан или главна риболовна зона 34 на ФАО), определена в Регламент (ЕО) № 216/2009 на Европейския парламент и на Съвета от 11 март 2009 г. относно предоставянето на статистика за номиналния улов на държавите-членки, които извършват риболов в зони извън северната част на Атлантическия океан (ОВ L 87, 31.3.2009 г., стр. 1).“